Huisroof: Boef kom sy moses teëFoto: Facebook Kapt. Mavela Masondo, woordvoerder van die polisie, het gesê gemeenskapslede het die polisie Sondag omstreeks 04:30 na die huis by Averillweg in Robertsham, suid van Johannesburg, ontbied. “Polisiebeamptes het op die man se liggaam afgekom waar dit nog aan die duiwelsvurkheining bo-op die muur gehang het. Hy is op die toneel dood verklaar. Ons vermoed hy is tussen 25 en 30 jaar oud.” Volgens Masondo is daar ingebreek by ŉ huis naby die plek waar die man aangetref is. Die eienaars was nie tuis nie. “ŉ Televisie, twee baadjies en ander items is langs die muur aangetref. Dit is in dié stadium nog nie duidelik of daar moontlik nog verdagtes betrokke was nie.” Masondo het gesê ŉ saak van huisroof word ondersoek en ŉ geregtelike doodsondersoek is begin.